**Lærarinstruks – elevoppdrag 1**

I det fyrste trinnet av forteljingsløypa skal elevane delast inn i par, og deretter danne sin eigen familie. Det er viktig at læraren utfordrar elevane til å danne familiar som reflekterer mangfaldet i samfunnet.

Eit utgangspunkt kan til dømes vere å be elevane om teikne ein familie. Ikkje gje elevane annan instruks enn denne. Bruk deretter teikningane til elevane som utgangspunkt for å snakke om mangfaldet i familiekonstellasjonar, og kvifor det er viktig at vi utvidar forståinga vår av kva ein familie *er.*

**Forslag til videosnuttar som kan brukast i denne modulen:**

[**Video frå NDLA som har eit historisk blikk på ulike former for familie og samliv. Høver best for 10. trinn, men delar av filmen kan også brukast inn mot 8. og 9. trinn.**](https://www.youtube.com/watch?v=cyS_6hfP10o)

[**Video frå Zmekk som omhandlar det kulturelle mangfaldet i Noreg.**](https://www.youtube.com/watch?v=a30H1t0EqU0)

**Lærarinstruks – elevoppdrag 3**

I dette oppdraget skal elevane utforme eit familiebudsjett. Bruk til dømes episoden frå [parterapi som handlar om økonomi](https://tv.nrk.no/serie/parterapi/sesong/4/episode/5/avspiller), som ein påloggingsaktivitet.

Refleksjonsspørsmål: Kvifor er økonomi eit sårt tema i så mange familiar?

Det er lurt å tildele dei ulike elevpara ulike økonomiske rammer, slik at dei økonomiske skiljelinjene i samfunnet vert reflektert i klassa.

Undervegs i budsjettarbeidet skal kvart elevpar trekkje to lappar frå ei overraskingseske som gir familien endra økonomiske vilkår. Før elevane startar på denne oppgåva, må læraren difor lage til lappar som elevane skal trekkje frå eska.

Døme på lappar de kan bruke:

**Positive økonomiske overraskingar**

* Mor har tatt vidareutdanning og får eit lønshopp på 30 000 kr i året.
* Grandonkel Barry i Minnesota har dessverre gått bort, men testamentert 50 000 amerikanske dollar til familien dykkar.
* Far sel vinylplatesamlinga si på Finn for 40 000 kroner.
* De leiger ut bustaden dykkar til ein tysk familie i heile juli månad, og får 30 000 kroner.
* Mor har spekulert i sjømat-aksjar i skjul, og hentar ut ein gevinst på 150 000 kr.
* Far startar å sykle til jobb, så familien kvittar seg med den eine bilen og sparar 3000 kr i månaden.
* De vinn 1 million kroner i Lotto.

**Negative økonomiske overraskingar**

* Far blir permittert frå hotelljobben sin. Dagpengane hans dekker berre 66 % av den tidlegare løna hans på 26 000 kr i månaden.
* Taket startar plutseleg å leke, og familien får ei uventa utgift på 84 000 kr.
* Mor knekker eine jekselen då ho et «steinfrie» oliven, og må punge ut med 8000 kr for ny krone på tanna.
* Det eine barnet i familien startar på ishockey, og familien må betale hockey-køller og utstyr for 5000 kr.
* Det eine barnet i familien har bestemt seg for å vaske alle Star Wars-figurane sine i vaskemaskina. Lyssverdet til jedien kilar seg fast i trommelen, og vaskemaskina kortsluttar. Kjøp ny vaskemaskin for 6500 kr.
* De oppdagar at huset de bur i, er fullt av skjeggkre. Pung ut med 50 000 kr til eit skadedyrselskap som kan hjelpe dykk med å bli kvitt krypa.
* Bilen dykkar har laga rare lydar i heile november. Når de hentar han på verkstaden, ristar mekanikaren på hovudet og seier «den bilen er det berre å skrote». Kjøp dykk ein bruktbil til 200 000 kr.